**ΠΟΛΥΤΡΟΠΗ ΓΛΩΣΣΑ – ΣΥΜΠΕΡΑΣΜΑΤΑ ΑΠΟ ΤΗΝ ΕΦΑΡΜΟΓΗ ΣΤΗΝ ΕΞ ΑΠΟΣΤΑΣΕΩΣ ΚΑΙ ΣΤΗ ΔΙΑ ΖΩΣΗΣ ΕΚΠΑΙΔΕΥΣΗ**

Από το ψηφιακό έργο Πολύτροπη Γλώσσα επιλέξαμε τη Θεματική Ενότητα «Αβεβαιότητες και προβληματισμοί σε έναν μεταβαλλόμενο κόσμο» και ειδικότερα την υποενότητα «Συνωμοσιολογία». Μέρος του υλικού εφαρμόστηκε σε δύο τάξεις του σχολείου μας, του Γυμνασίου με Λυκειακές Τάξεις Δομβραίνας του νομού Βοιωτίας, στην β΄ τάξη του Γυμνασίου (εξ αποστάσεως) και στη β΄ λυκειακή τάξη (δια ζώσης).

Στο Γυμνάσιο, αξιοποιήθηκε στο πλαίσιο της διδασκαλίας του μαθήματος της Νεοελληνικής Γλώσσας με έναυσμα το πρώτο εισαγωγικό κείμενο με τίτλο «Ρινοκερίτις» από την 7η Διδακτική Ενότητα. Στο Λύκειο, στη θεματική ενότητα των Μέσων Μαζικής Επικοινωνίας και της Πληροφόρησης/Παραπληροφόρησης. Eπιλέξαμε το βίντεο «Έτσι γεννιούνται οι θεωρίες συνωμοσίας για την πανδημία» και τον πίνακα «Επιστήμη εναντίον σκοταδισμού» του G. Balla.

Στο κείμενο του σχολικού εγχειριδίου του γυμνασίου περιγράφεται το κλίμα αγωνίας, άγχους και αβεβαιότητας που βιώνει ο σύγχρονος άνθρωπος εξαιτίας μίας επιδημικής ασθένειας που μεταδίδεται από τα Μέσα Μαζικής Επικοινωνίας. Το κείμενο αυτό στάθηκε η αφορμή να συζητηθεί το σύγχρονο πρόβλημα της παγκόσμιας υγειονομικής κρίσης που βιώνουμε, οι ψυχολογικές επιπτώσεις του στους μαθητές και η χρήση των μεταφορικών όρων του σχολικού κειμένου «ιός» και «μετάδοση» στην κυριολεκτική τους σημασία.

Όταν ήρθα σε επαφή με το υλικό της Πολύτροπης Γλώσσας και είδα πρώτη το βίντεο για τις θεωρίες συνωμοσίας, ένιωσα πραγματικά ασφάλεια η ίδια πρώτα απ’ όλα. Κατανόησα τη σύνδεση των θεωριών συνωμοσίας με το πλήθος των ανακριβών πληροφοριών που μας κατακλύζουν καθημερινά και αφορούν την αμφισβήτηση του ίδιου του κορωνοϊού, τα μέτρα προστασίας (χρήση μάσκας, διεξαγωγή self – test) και τον εμβολιασμό. Ένιωσα ότι μπορούσα ως εκπαιδευτικός να συνεισφέρω στους μαθητές μου. Να τους βοηθήσω να διαχειριστούν καλύτερα την κατάσταση, να κατανοήσουν και αυτοί τις θεωρίες συνωμοσίας και τον ρόλο τους στην σύγχρονη αβεβαιότητα.

Οι μαθητές μου ωφελήθηκαν στον γνωστικό, κοινωνικό και κυρίως στον ψυχολογικό τομέα. Ήρθαν σε επαφή με διαφορετικά κειμενικά είδη. Με τις ασκήσεις δοκιμάστηκαν στην παραγωγή λόγου. Εφαρμόστηκε η ομαδοσυνεργατική μέθοδος (που ήταν ωστόσο εφικτή μόνο στην εξ αποστάσεως σύγχρονη διδασκαλία), αναγκαία για την ψυχική τους ενδυνάμωση. Επιτεύχθηκε η αισθητική απόλαυση με τη δύναμη των χρωμάτων και των σχημάτων του πίνακα ζωγραφικής.

Ακόμα, οι μαθητές αποκόμισαν επιστημονικές γνώσεις για ένα θέμα που συνδέεται με την ίδια τους τη ζωή. Κατανόησαν την ατομική ευθύνη για την αντιμετώπιση ενός συλλογικού προβλήματος, που αποτελεί αναπόσπαστο κομμάτι της καθημερινότητάς μας. Συνειδητοποίησαν τη δύναμη της γνώσης στη δυνατότητα διάκρισης των ψευδών και των αληθινών ειδήσεων. Έχουν πλέον επίγνωση ότι οι γνώσεις μετατρέπονται σε πράξεις, όπως να δείξουν υπεύθυνη συμπεριφορά και να υπακούσουν στους κανόνες. Κατάλαβαν ότι η δική τους ατομική στάση καθορίζει το σύνολο της κοινωνικής ζωής.

Και το σπουδαιότερο, ένιωσαν ασφάλεια στο πλαίσιο του σχολείου. Ένιωσαν δηλαδή ότι ο σχολείο συμμερίζεται το πρόβλημα, στέκεται δίπλα τους, παρέχει την αναγκαία ψυχολογική υποστήριξη. Καθησυχάστηκαν. Αυτό το βίντεο πραγματικά μας έφερε κοντά με τους μαθητές μου, μοιραστήκαμε, προβληματιστήκαμε, νιώσαμε….